**ΕΝΟΤΗΤΑ 4η - Κείμενο Αναφοράς: Πλάτων, *Πρωταγόρας*, 320c-321a**

**Ασκήσεις κατανόησης του κειμένου αναφοράς**

1. Με βάση το αρχαίο κείμενο (αναφοράς) να χαρακτηρίσετε τις παρακάτω διατυπώσεις ως Σωστές ή Λανθασμένες με ένα Σ ή Λ αντίστοιχα. Να τεκμηριώσετε την επιλογή σας γράφοντας τη χαρακτηριστική φράση του αρχαίου κειμένου που την επιβεβαιώνει. (ΑΜΠΕΛΑΣ)
* Οι θεοί δημιούργησαν τα θνητά γένη από φωτιά και χώμα.
* Ο Επιμηθέας ανέλαβε να μοιράσει αυτός τα εφόδια των ζώων και ο Προμηθέας να κάνει την επιθεώρηση.
* Ο Προμηθέας έδωσε ταχύτητα και δύναμη στα ίδια ζώα.
* Όσα ζώα έχουν άοπλη φύση έχουν κάποια άλλη ικανότητα για τη σωτηρία τους.
* Τα μικρόσωμα ζώα είχαν την ικανότητα να πετούν.
1. Ποια προστατευτικά μέσα σοφίστηκε ο Επιμηθέας για να αντιμετωπίσουν τα ζώα τις αντίξοες καιρικές συνθήκες;
2. Ποιους μηχανισμούς σωτηρίας επινόησε ο Επιμηθέας για κάθε ζώο;

**Ερµηνευτικές ερωτήσεις**

1. Πώς εξασφαλίστηκε η ισορροπία και η επιβίωση στο ζωικό βασίλειο κατά τον Πρωταγόρα; (Αμπελάς)
2. Ποιες φιλοσοφικές και μυθολογικές αντιλήψεις προβάλλονται στο παραπάνω απόσπασμα; Να τις αναπτύξετε σύντομα με αναφορές στο κείμενο.
3. *῏Ην γάρ ποτε χρόνος*: Ποια είναι η λειτουργία της φράσης στη δομή του λόγου; [ΚΕΕ- Η φράση, τυπική αρχή παραμυθιού, αποτελεί μέρος του σκηνικού. Τα καθαυτό μυθολογικά στοιχεία αποτελούν εξωτερική διακόσμηση που περιβάλλει την εξήγηση του Πρωταγόρα για τη δημιουργία του ζωικού βασιλείου και του ανθρώπου. Βλ. Ηλ. Σπυρόπουλος, σ. 184.]
4. Τι υπήρχε πριν από τη δημιουργία των θνητών όντων;
5. Ο Πρωταγόρας αξιοποιεί στο μύθο αρχέγοντες αντιλήψεις για τη Γη -Μητέρα και για τον αυτοχθονισμό. [Αυτοχθονισμός: πεποίθηση ότι ορισμένες φυλές ξεφύτρωσαν από τη γη αυτή που ύστερα έκαναν πατρίδα τους.] Να εντοπίσετε τις αντιλήψεις αυτές στο κείμενο και να εξηγήσετε τη σημασία τους για το μύθο. Θα σας βοηθήσουν οι γνώσεις σας από τη μυθολογία για τη θεοποίηση της Γης και ο μύθος του Κάδμου για τους «Σπαρτούς» (Καδμείους) Θηβαίους.
6. *ὅτε θεοὶ μὲν ἦσαν -τυποῦσιν αὐτὰ θεοί:* Νομίζετε ότι οι απόψεις αυτές έρχονται σε αντίθεση με τη θέση του Πρωταγόρα *περὶ μὲν θεῶν οὐκ ἔχω εἰδέναι, οὔθ’ ὡς εἰσὶν οὔθ’ ὡς οὐκ εἰσὶν οὔθ’ ὁποῖοί τινες ἰδέαν· πολλὰ γὰρ τὰ κωλύοντα εἰδέναι ἥ τ’ ἀδηλότης καὶ βραχὺς ὢν ὁ βίος τοῦ ἀνθρώπου;*  [Μερικοί θεωρούν ότι υπάρχει αντίθεση (βλ. π.χ. Σ. Γκίκας, σ. 63). Όμως πρόκειται για μύθο, στον οποίο η παρουσία των θεών έχει αλληγορική έννοια. Ο Δίας είναι ο λόγος, η λογική, δηλ. η νομοτέλεια που διέπει τη φύση, οι άλλοι θεοί είναι τα όργανα της νομοτέλειας, η οποία ρυθμίζει τις σχέσεις των όντων, εξισορροπεί τις ελλείψεις τους. Έπειτα, όπως φαίνεται και από τη συνέχεια του μύθου, ο Πρωταγόρας ενδιαφέρεται μάλλον για την εξήγηση της γένεσης του θρησκευτικού συναισθήματος παρά για το θέμα της ύπαρξης των θεών. Πάντως δεν υποστηρίζει ότι οι θεοί είναι αιώνιοι, αντίθετα, όπως αφήνει να εννοηθεί, δημιουργήθηκαν και αυτοί (καὶ τούτοις) και απλώς υπήρχαν πριν από τα θνητά γένη. Βλ. Α. Μπαγιόνας (1), σσ. 54-55, W. K. C. Guthrie (1), σσ. 90 κ.ε., 286-288, Ν. Μ. Σκουτερόπουλος, σσ. 101-103. Ο W. K. C. Guthrie (1), σ. 286 χαρακτηρίζει τον Πρωταγόρα «κλασική περίπτωση αγνωστικιστή» και παραπέμπει στον Θεαίτητο (162 d), όπου ο μεγάλος Σοφιστής αρνείται να συζητήσει το θέμα των θεών. Αν η θέση του Πρωταγόρα χαρακτηριστεί στην ίδια την ερώτηση ως αγνωστικιστική, θα πρέπει να προηγηθεί η εξήγηση του όρου (αγνωστικισμός: η θεωρία σύμφωνα με την οποία η γνώση της ουσίας των πραγμάτων είναι αδύνατη· ο αγνωστικιστής παίρνει επιφυλακτική ή ουδέτερη στάση απέναντι στα μεταφυσικά προβλήματα, όπως το πρόβλημα του θεού). (Να συμβουλευτείτε και την εισαγωγή του βιβλίου σας σ. 25).
7. Από ποια στοιχεία δημιουργούν οι θεοί τα θνητά όντα; Ποιες κοσμολογικές αντιλήψεις φαίνεται να ακολουθεί ο Πρωταγόρας; [Από γῆ και πῦρ. Φαίνεται να ακολουθεί τον Εμπεδοκλή και τον Παρμενίδη, βλ. Α. Στέφος (2), σ. 107 και εισαγωγή διδακτικού βιβλίου, σ. 15.]
8. Ποιο ρόλο διαδραματίζει η μοίρα (εἱμαρμένη) στην ενότητα και πώς εξηγείται αυτός; [Στο μύθο του Πρωταγόρα η εἱμαρμένη αναφέρεται δύο φορές: χρόνος εἱμαρμένος (2η ενότητα) και εἱμαρμένη ἡμέρα (3η ενότητα). Είναι στοιχείο του μύθου, που προσδιορίζει χρονικά την εξέλιξη. Εκφράζει «το πλήρωμα του χρόνου», το πέρασμα από μία εποχή σε άλλη, από μια μορφή ζωής σε άλλη, που ούτε στιγμιαίο είναι ούτε αυτόματο. Αν αφαιρέσουμε το περίβλημα του μύθου από την αφήγηση του Πρωταγόρα, σημαίνει ότι το πέρασμα σε άλλο στάδιο γίνεται κάτω από την πίεση της ανάγκης για επιβίωση ή καλυτέρευση της ζωής.]
9. Να δείξετε ότι ο μύθος του Πρωταγόρα εξηγεί τελεολογικά το νόμο της αναπλήρωσης. [αδυναμία - ενός ζώου π.χ.- αναπληρώνεται από μία ικανότητα. Η συγκεκριμένη ερώτηση έχει στόχο να ελέγξει αν οι μαθητές κατανόησαν ότι εδώ η εξήγηση είναι τελεολογική, δηλαδή οι διάφορες ιδιότητες και χαρακτηριστικά των ζώων εξηγούνται από το σκοπό (τέλος) για τον οποίο πλάστηκαν, ή, απλούστερα, από τη λειτουργία που επιτελούν. Στη φύση όλα έχουν, σύμφωνα με τον Πρωταγόρα, ένα σκοπό]

**Ερμηνευτική ερώτηση κλειστού τύπου**

Ο Επιμηθέας μοίρασε στα ζώα τις διάφορες ιδιότητες με σκοπό να αντισταθμίσει αδυναμίες. Να συμπληρώσετε με τη βοήθεια του κειμένου τις παρακάτω προτάσεις, ώστε να φαίνεται πώς εξασφαλίστηκε η ισορροπία στο ζωικό βασίλειο.

• Η ταχύτητα αντιστάθμιζε την ........................ ........................

• Τα φτερά ή η υπόγεια κατοικία αντιστάθμιζαν ........................

• Όσα ζώα είχαν δύναμη δε χρειάζονταν ........................

• Όσα είχαν μεγάλο μέγεθος ........................

• Τα όπλα αντιστάθμιζαν ........................

• Για να αντιμετωπίζουν τις καιρικές μεταβολές τους έδωσε ...............…..

• Με πολυγονία προίκισε ........................

• Ολιγογονία έδωσε ........................

• Δεν έδωσε σε όλα τα ζώα την ίδια τροφή για να μην .......................

**Ασκήσεις λεξιλογικές (ΚΕΕ-Αμπελάς)**

1. Να γράψετε από δύο ομόρριζα της αρχαίαςςή της νέας ελληνικής για τις παρακάτω λέξεις: *εἱμαρμένος, κεράννυται, νεῖμαι, ἤμπισχεν, ἐμηχανᾶτο, θριξὶν, βορά, προσῆψε, πορίζων.*
2. Να γράψετε από ένα αντίθετο στην αρχαία ελληνική για τις παρακάτω λέξεις (στην ίδια πτώση και στο ίδιο γένος): *θνητά, φῶς, ἑκάστοις [αντων. πᾶς], κατάγειον, δυνατοῖς, ὀλιγογονίαν.*
3. *πῦρ, γῆ*: Να χρησιμοποιήσετε τα ουσιαστικά ως πρώτο συνθετικό σε πέντε για το καθένα διαφορετικά σύνθετα.
4. *κατευνάζω, κατανάλωση, εκδορά, αμπέχονο, αυτάρκεια, σαρκοβόρο, καταβροχθίζω, περιδέραιο [< βορά]*: Να εντοπίσετε στο κείμενο τις ομόρριζες των λέξεων που σας δίνονται.
5. παραιτοῦμαι: Να γράψετε ποια σημασία έχει το ρήμα στο κείμενο και ποια έχει σήμερα. [παραιτέομαι, παρακαλώ κάποιον, ζητώ χάρη απ' αυτόν]
6. Να αντιστοιχίσετε τις λέξεις της στήλης Α με τις συνώνυμές τους που δίνονται στη στήλη Β.

Α Β

κατάγειος ἀποδίδωμι

κεράννυμι ἱκετεύω, παρακαλῶ

νέμω ἀμφιέννυμι

προσάπτω ὑπόγειος

ἀμπίσχω μείγνυμι

ἰσχύς μερίζω

μηχανῶμαι ἰσχυρός, πυκνός

παραιτοῦμαι δύναμις, σθένος

στερεός ἐπινοῶ

**Ασκήσεις παραλλήλων κειμένων (Αμπελάς)**

Αφού μελετήσετε το παρακάτω κείμενο, να τεκμηριώσετε τις διαπιστώσεις που υπάρχουν σε αυτό αναφορικά με τους κοσμογονικούς και ανθρωπογονικούς μύθους αντλώντας στοιχεία από το κείμενο αναφοράς.

*Μύθοι με θέμα τη δημιουργία του ανθρώπου από χώμα μάς είναι γνωστοί και από άλλους λαούς (Αιγυπτίους, Βαβυλώνιους) […] Όλοι οι αρχαιοελληνικοί μύθοι, θεογονικοί και ανθρωπογονικοί, που αναφέρονται σε όντα γεννημένα από γη, χώμα, πηλό, πέτρα, ακόμα και πετρωμένο καρπό, σπόρο και αβγό με κέλυφος από πέτρωμα, όλοι βασίζονται στην πρωταρχική διαπίστωση της γεννητικής δύναμης της γης, που σε κοινωνίες με μητριαρχικά πρότυπα εκφράζεται προεπιστημονικά με την πίστη στην παμμήτειρα Γη. Ειδικά για τον ανθρωπογονικό μύθο της Πανδώρας, η ανάπτυξη της κεραμικής προϋποτίθεται: Οι θεοί που πλάθουν ανθρώπινα πλάσματα κατ’ εἰκόνα καὶ καθ’ ὁμοίωσιν τους έχουν πρότυπο τους ανθρώπους, που δίνουν τη δική τους μορφή στους θεούς τους, όταν πάνω στον κεραμευτικό τροχό κατασκευάζουν τα λατρευτικά τους ομοιώματα. Αυτή η ιδέα λειτουργεί ακόμα και στην πρώιμη ελληνική επιστήμη. Έτσι στον 6ο αι. π.Χ. ένας φιλόσοφος με γαιοκρατική φυσική θεωρία, ο Ξενοφάνης διδάσκει: όλοι έχουμε γίνει από χώμα και νερό (απόσπ. 29 DK).* Ελληνική Μυθολογία, Εκδοτική Αθηνών, τ. 2, σ.58

Πηγές:

<http://www.iep.edu.gr/images/IEP/EPISTIMONIKI_YPIRESIA/Epist_Monades/B_Kyklos/Humanities/2018/2018-09-27_kritiria_axiologosis_arhaia_g_lykeiou.pdf>

[Αρχαία Ελληνικά – Φιλοσοφικός Λόγος/Αδίδακτο Κείμενο | Παρρησία - Εκπαιδευτικό Ιστολόγιο (wordpress.com)](https://akisambelas.wordpress.com/g_lykeiou/archaia-ellinika-didagmeno-kai-adidakto/)

<http://www.kee.gr/attachments/file/2154.pdf>